ધિક્કારથી માંડીને રિસાઈ જવા સુધીની રેન્જમાં ક્રોધ પ્રગટ થતો રહે છે. આ બે અંતિમોની વચ્ચે કટુતા, પજવણી, ખીજ, ચીડ, કિન્નાખોરી જેવાં નાના-મોટા મુકામો પણ આવતા રહે છે. ક્રોધ પ્રગટે છે ત્યારે તમારા હાથમાં લોહીનું ભ્રમણ વધી જાય છે. આ વાત ખાસ નોંધવા જેવી છે. આને કારણે, મોટે પાયે માણસ હાથમાં શસ્ત્ર (કે જે ચીજ આવી એને શસ્ત્ર બનાવીને) બીજા પર ઉગામે છે અને નાને પાયે હાથ ઉગામે છે જેનું પરિણામ તમાચામાં આવી શકે. ક્રોધ દરમ્યાન હૃદયના ધબકારાનો દર વધી જાય છે અને અડ્રેનલિન જેવાં હોર્મોનનો સ્ત્રાવ પણ વધે છે જેને કારણે માણસ ખૂબ જ તાકાત માંગી લેતું કામ કરવા જેટલી શક્તિ પોતાનામાં આવી ગઈ છે એવું ઝનૂન અનુભવતો થઈ જાય છે.